
A szisztémás szklerózis korai kardiopulmonális szövődményeinek kimutatása keringő biomarkerek és a hemodinamikai válasz kiértékelésével

Kulcsszavak: szisztémás szklerózis, echokardiográfia, mátrix-metalloproteináz, megváltozott hemodinamika, terheléses vizsgálat
Bevezetés: A szisztémás szklerózis (SSc) állandó gyulladásos immunrendszeri aktivációval és excesszív extracelluláris mátrix (ECM) felszaporodással jár, mely kötőszövetes átépüléshez (remodelling és fibrosis) vezet. A terheléses Doppler-echokardiográfia (EDE) ígéretes módszer a fibrózissal összefüggő pulmonális és miokardialis szövődmények, mint az emelkedett bal kamrai töltőnyomás (LVFP) vagy a stressz kiváltotta pulmonális hipertónia (PH) korai kimutatására. Fibrózis markerek aktivitásának mérése is lehetséges szérummintákból, mint a mátrix metalloproteinázok (MMPs), melyek szerepe az ECM átépülésében van. Vizsgálatunk célja, hogy felmérje a hemodinamikai paraméterek megváltozásának mértékét és vizsgálja a kapcsolatot a fibrózis markerek aktivitása és a terhelés alatti kóros hemodinamikai változások között SSc-s betegekben.

Módszerek: Egy centrumú prospektív vizsgálatunkban 15 SSc pácienst vizsgáltunk. A nyugalmi PH-ban és közepes vagy súlyos tüdőfibrózisban szenvedő páciensek kizárásra kerültek. Standardizált protokoll szerint minden alany nyugalmi és terheléses echokardiográfián vett részt félig fekvő kerékpár-ergométeren, fokozatos terheléssel a maximálisan tolerálható terhelésig, mely során a bal kamra diasztolés funkcióját és a jobb kamra hemodinamikáját, valamint zselatin zimográfiával a MMP-2 és -9 mint potenciális biomarkerek szérumszintjét vizsgáltuk.

Eredmények: EDE során a kiindulási értékhez képest a pulmonális szisztolés nyomás (PASP, p<0,001) és a pulmonális érellenállás szignifikánsan emelkedett (PVR, p< 0,05), míg a jobb kamrai-pulmonális artériás csatolás (PVR-PA csatolás, < 0,005) mértéke szignifikánsan csökkent. A bal kamrai E/e' szintén terhelésre megnőtt (p<0,001). Az MMP-9 aktivitása szignifikánsan negatívan korrelált a PASP-sal (p<0,05), RV-kapcsolással (p<0,05) és TAPSE/PASP aránnyal nyugalomban és terheléskor (p<0,05) is. Az MMP-2 szintje negatívan korrelált a nyugalmi PASP-sal (p< 0,05) és a MMP-9 szintje negatívan korrelált a nyugalmi PVR-rel (p< 0,05). A bal kamrai paraméterek nem mutattak összefüggést az MMP-szintekkel.
Megbeszélés: A keringő MMP-9 szintje előre jelzi a terhelés alatti hemodinamikai viselkedést SSc-ben. Az MMP-k ígéretes markerek lehetnek a jobb kamra/pulmonális keringés korai változásainak kimutatására akár a rutin klinikai gyakorlatban is.



